钦定古今图书集成/明伦汇编/官常典/第508卷 > 张昭远
## 钦定古今图书集成/明伦汇编/官常典/第508卷 > 张昭远

按《宋史》本传：“昭远字持正，沧州无棣人。父凝，殿前都
虞候、宁州防御使。契丹内寇，凝与康保裔伏兵瀛州，
陷围中。昭远年十八，挺身掖出之，擢左班殿直，寄班
祇候。每出，使还，奏利害多称旨。为忻州都巡检，改阁
门祗候，知狄山军，管勾河东缘边安抚司，再迁内殿
崇班。天禧初，阁门副使缺员，枢密院方奏拟人，真宗”
曰：“朕有人矣。张昭远知边略，曹仪习朝仪，可并除西
上阁门副使。”俄为河北缘边安抚副使，寻知瀛州，改
东上阁门副使、知定州。以引进副使复知瀛州，迁西
上阁门使、知雄州。献言岁会四榷场入中银，帝谓辅
臣曰：“先朝置榷场，所以通货，非所以计贸易之利也。”
会大雨，陂塘大溢，昭远勒兵筑长堤“以捍其冲。”徙鄜
延路兵马钤辖，进都钤辖。筑堡成平川，领忠州刺史、
知成德军，迁四方馆使。滹沱河决，坏城郭，乃修五关
城，外环以堤，民至今为利。擢捧日天武四厢都指挥
使、新州防御使。历步军马军都虞候、嘉州防御使、知
代州。召还，改莫州防御使，罢管军，授左龙武军大将
军、昭州防御使。卒，特赠应州观察使。